Engiadin'Ota, Bregaglia, Puschlav
Al nord il "playground" da l'Engiadin'Ota, al sid il Puschlav mediterran ed al vest la Bregaglia celestiala: Il massiv dal Piz Bernina, cun 4049 meters la muntogna la pli auta da las Alps orientalas, cunfinescha gist cun trais valladas a trais differentas culturas. 
En l'Engiadin'Ota è sa sviluppà il 19avel tschientaner in "playground" turistic che permetta da pratitgar per l'emprima giada en Svizra disciplinas da sport sco curling, skeleton u bob. Ina consequenza da questa cumbinaziun dal spiert da sport englais e dal spiert da piunier local èn ils gieus olimpics da 1928 e da 1948 a San Murezzan.
En il Puschlav, pli al sid e da lingua taliana, – dapi l'onn 1910 collià cun l'Engiadina tras la viafier dal Bernina (oz patrimoni mundial da l'UNESCO) – vegni dentant vivì cun "calma e reserva", sco ch'il scriptur Wolfgang Hildesheimer ha formulà. En il lieu principal Poschiavo na vegn la cultura architectonica istorica betg cumplettada, a partir da l'onn 1850, cun hotels gronds, mabain cun villas neoclassicisticas, construidas da pastiziers e da cafetiers indigens ch'han fatg fortuna a l'exteriur.
E la Bregaglia al vest dal Pass dal Malögia? Tranter la pizza aspra da la gruppa dal Sciora ed ina da las selvas da chastagners las pli grondas da l'Europa na sa chattan betg mo vitgs pittorescs sco Stampa u Bondo, qua è er la sava vers il tschiel. Uschia ha almain vis il pictur Giovanni Segantini il vitg sulegliv da Soglio, che penda sur la val, la patria da l'enconuschenta famiglia d'artists Giacometti.